 NA MWANDISHI WETU VIONGOZI wa Azimio La Umoja-One Kenya wakiongozwa na Raila Odinga wamesema wamejitolea kuhakikisha Sheria ya Fedha ya 2023 haifanyi kazi kwa sababu inaumiza Wakenya walala-hoi. Bw Odinga aliyekuwa akihutubu katika uwanja wa Kamukunji jijini Nairobi mnamo Jumanne baada ya kutua akitoka Poland, amesema hakuna njia mbadala isipokuwa kuandaa maandamano kuanzia Julai 7, 2023. “Ni lazima tupambane. Tunaenda kupigana; kila mahali, hadi sheria ya Fedha iondolewe,” amesema Bw Odinga. Amesema watahakikisha serikali ya Rais William Ruto haipati ushuru inayolenga kukusanya kwa kukandamiza raia. “Tunaenda kutumia mbinu kadhaa za kuinyesha serikali kwamba mamlaka yako kwa sisi wananchi,” amesema Bw Odinga. Aidha amewataka raia wafanye uamuzi wa busara kukwepa mzigo wa ushuru. Amewataka wenye uwezo wa kutembea kufika kazini waepuke kuabiri magari. Amewataka wenye magari ya kibinafsi wawape ndugu na marafiki wao lifti. Kwa wenye matatu, Bw Odinga amewahimiza wawe wakibeba abiria idadi inayozidi viti ili kwa mkondo mmoja watumie mafuta kidogo. Amewataka maafisa wa polisi wasiwahangaishe wafanyabiashara ya uchukuzi wa umma.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  